Meer as 150 Malawiërs in PE vasgetrek | Netwerk24
Deur Lynn Williams 11 September 2019 17:10
Meer as 150 Malawiërs, wat na bewering onwettig in Port Elizabeth woon, is Dinsdag tydens 'n klopjag in Korsten in hegtenis geneem.
Die polisie het saam met amptenare van die departement van binnelandse sake en die metropolisie op twee geboue in Korsten toegeslaan.
'n Inwoner, wat anoniem wil bly, sê toe hy kort ná 04:00 sy koerant uit sy posbus gaan haal, het hy gesien hoe die polisie toesak. Mense het glo oor mure gespring en in alle rigtings laat spaander in 'n poging om weg te kom.
Kol. Priscilla Naidu, polisiewoordvoerder, sê die polisie het aanvanklik lasbriewe gekry om vyf geboue in Korsten vir dwelms en vuurwapens te deursoek.
Net twee geboue, een in Perlweg en een in Cottrell-straat, is deurgesoek. Daar het die polisie altesame 153 Malawiërs in hegtenis geneem. Geen dwelms of vuurwapens is gevind nie.
"Omdat daar baie buitelanders in dié gebied woon, wou die departement van binnelandse sake deel wees van die operasie. Amptenare het van die geboue al vroeër geïdentifiseer as plekke waar dié mense woon en hulle wou hê die polisie moet hulle help."